Midzë F3 a F10. Kaszarabica

Jedną razą ùsnął jem. Nie wiém, czë to mrëczenié kòmpùtra, czë szemarzenié deszczu za òknã to sprawiło, dosc tëli, że mie zmògło.

Pierszé przëszłë głosë. – Halanah! Halanah! Rozezdrzôł jem sã nawkół i pòstrzód lëdzczi ùrzmë półklëczący, półleżący na drodze a zybiący sã na òtmianë wprzódk i w tił – dozdrzôł jem kòlegã z robòtë Rómka bin Drzéżdża z zawitą biôłą flagą na głowie. Nié le òn tak dzywno béł òbùti. Jak le òkã sygnąc chłopi mielë czôrny brodë a głowiska turbanoma scësnioné. Białczi leno òczama swiécëłë, bò òkróm gòłëch stopów a pasyka cała wëżi nosów, wszëtkò miałë ruchnama zakrëté. Rómk béł jesz do pòznaniô, bò brodã miôł rzôdzëchną pòdług jinëch brodo-chłopów. Całi wejrowsczi deptôk òd bùdinkù zusu, co tam terô jałmùżnã wëdôwelë, przez sztaturã z karą Remùsa ibn Lëpińsczé Pùstczi, pò Szasëją Kaszëbsczégò Dżihadu – abòwôł pòdług melodie, co niesła sã nade Wejrowã – Dëchòwą Stolëcą Kaszëb a pòdług nowi nomenklaturë – Kaszëbską Bëkką.

– Niech mdze pòchwôlony prorok nasz, Adbùlah!

– A niewiérnëch niech zeżgrzą bùcze! – òdpòwiedzôł jem na zawòłanié nieznónégò mie chłopa, co prowadzył swòje sztërë białczi do ritualnégò pedikiru.

Zazwònia kòmórka. Mòja Trzecô chca mie kùpic nową dżelabã do ùrzãdu a zandałë ùplotłé bez méstra z barónich flaków. W ruchnowim krómie „Nadżi grifùlk” zarô krótkò pòżdôwczi trzëpùklatëch camélów, białk bëło skòpicą. Pòstrzód sta równo òblokłëch niastów òd razu pòznôł jem mòjã Hagnessã, pò òczach mòdri krôsë a ji milëcznym zawòłanim: – Tuwò jem, gãsy pãpkù!

Rëgnãlë jesmë prosto do składu, co znóny béł w òkòlim ze swòji zôchãcbë w Radio Kaszëbùl*: Nawetk kątór a żaba kùpią kòl nas dżelabã!*

Wisałë. Dłudżé, krotszé. Dlô ùmiartëch, co z nich miesądzowé pòstë lëftë spùszcziwałë. Dlô taczëch jak jô, co jich lżi przeskòczëc jak òbińsc. Różny farwë a namienieniô. Czerwòné na leżnosc kamieniowaniô cëzołożniców, co sã z nié-Kaszëboma zadôwają a scynaniô tãpima topórkama tëch, co zle pò kaszëbskù gôdają. Żôłté z czôrnyma grifoma na przëjachùnk Wiôldżégò Kalifa Pòlsczi. Bestro-bruné – na żôłądkòwé niedołożnoscë. Biôłé – leno na zetkania z pétro-bracynama z Krótczégò Wschòdu. (Òdkądka kòl Klëkòwi Hëtë òdkrëlë széfrowi gaz, Saùdijskô Arabiô stała sã przédnym jimpòrtérą kaszëbsczi tobaczi).

- Ta bãdze pasowa – szmëgna w mòjã starnã Trzecô i kôza mie sã òdzôc w rożewą jak môłpią rzëckã dżelabã. Rësza do stojiszcza z białogłowsczima czadoroma. Prawie mùezyna Francjatollah zachãcył z wieżë w Chwaszczënie do drëdżégò mòdleniô...

Bùten, jak colemało òb wieczórk, béł sąd. Kaszëbsczé religiowé prawò kôzało pòlitików, co manią i nie zjiscywają swòjëch òbiécënków – rzeszac jãzëkoma do jãzëków swòjëch bótów i gòniec wkół parlameńtu. Prawie nëkôł jeden, co przerzeknął Kaszëboma zelony òstrów, górã złota, czë jakòs tak. Spùrgnął sã na jãzëkù kómpla z òpòzycje i pôdł jak dzëk przede dwiérzama. Lëdze zajãczelë. Za mało bëło widzawiszcza. To nie bëło to, co zawczora, czej skrobelë łëżkoma ministra òd emeriturów abò miesądz temù, jak òbsądzywelë białkã za pôlenié cygaretów. Kò pôlëc mòżna, ale nié z czarczafã na gãbie! Ùwãdzëło sã bez to pół haremù szejka Barnima z El Sopòtów...

Doma jimra, jak wstec. Pierszô zrëchtowała prawie pòżëwną zupã z baraniégò łepa z pùlkama a sledzã. Drëgô kòlibała naszą szóstą córeczkã, spiéwiącë ji stôrą chòrankã „Biżahah, żużkôjkôj, Hanuszulkò”. Trzecô przezéra sã w zdrzadle swòjémù nowémù, skrząco-lilewémù czadorowi. Kapioszczi a gazétã pòdała mie Czwiôrtô a Piątô leno żdała, cobë mie ùmëc a spac ùbiżkac.

Dzes midzë gazétą a mëcym narôz dzes z bòkù zawëło radio, jakbë wstapił w nie jaczi dżin. Dwignął jem głowã nad laptop a na ekranie òbôcził jem nôprzódkã òdbicé rédżi „F” na mòji blësy. Dokładno òd „F3” do „F10”. Tej na stronie mòji parafie ùkôzałë sã wiadła na niedzelã, dze grëbim drëkã stojało napisóné: **Zgódno z bédënkã Òjca Swiãtégò naszô parafiô téż weznie do se biédnëch lëdzy, co to przed wòjną za greńcã ùcékają. Wësokô Parafijalnô Kòmisëjô cygnãła kawle w ti sprawie. Z redoscą ògłosziwómë, że czestnosc ùgòszczeniô przez rok dzesãcòsobòwi familie Mòhameda zez Syrie mô... Tómk Fópka!!!**